## **ΜΝΗΜΟΝΙΟ ΣΥΝΕΡΓΑΣΙΑΣ**

Στον Δήμο Καλλιθέας Ν. Αττικής, σήμερα την …………… 2025, μεταξύ των εξής συμβαλλομένων:

Αφενός του Οργανισμού Τοπικής Αυτοδιοίκησης (ΟΤΑ) με την επωνυμία «ΔΗΜΟΣ ΚΑΛΛΙΘΕΑΣ» που εδρεύει στον Δήμο Καλλιθέας Ν. Αττικής (Μαντζαγριωτάκη 76), με ΑΦΜ: 090001251, όπως εκπροσωπείται νόμιμα από τον Δήμαρχο Κωνσταντίνο Ασκούνη,

Αφετέρου του Σωματείου με την επωνυμία «ΠΑΝΕΛΛΗΝΙΑ ΕΝΩΣΗ ΑΓΩΝΙΣΤΩΝ ΕΘΝΙΚΗΣ ΑΝΤΙΣΤΑΣΗΣ ΚΑΙ ΔΗΜΟΚΡΑΤΙΚΟΥ ΣΤΡΑΤΟΥ ΕΛΛΑΔΑΣ» (ΠΕΑΕΑ-ΔΣΕ) που εδρεύει στην Αθήνα (Μαυροματαίων 12), με ΑΦΜ: 090037930, όπως εκπροσωπείται νόμιμα από την Πρόεδρό της Παναγιώτα Μητσέα, δυνάμει της υπ’ αρ. ………………………..…… απόφασης του Διοικητικού Συμβουλίου του.

**Συμφωνήθηκαν και έγιναν αμοιβαίως αποδεκτά τα εξής:**

**1.** Δυνάμει του υπ’ αρ. 12070/13.03.1982 συμβολαίου πώλησης της Συμβολαιογράφου Καλλιθέας Γενοβέφας Αθητάκη-Ζούκα που μεταγράφηκε νόμιμα στα βιβλία μεταγραφών του υποθηκοφυλακείου Καλλιθέας την 14.04.1982 στον τόμο ΣΙΔ με αριθμό 19, ο πρώτος των συμβαλλομένων κατέστη πλήρης και αποκλειστικός κύριος, νομέας και κάτοχος μίας ισόγειας οικίας κειμένης στην θέση «Βουνό», εντός του εγκεκριμένου σχεδίου του Δήμου Καλλιθέας, επί της οδού Μπιζανίου εφ’ ης φέρει τον αριθμό 5, μετά των συστατικών της, των παραρτημάτων της, των παρακολουθημάτων της, του οικοπέδου της και της εν γένει περιοχής της, εκτάσεως κατά μεν προγενέστερη μέτρηση 160,25 τετραγωνικών μέτρων και κατά δε τον τίτλο κτήσης της 161,87 τετραγωνικών μέτρων.

**2.** Η αγορά του ως άνω ακινήτου έγινε με σκοπό να δημιουργηθεί ένα Μουσείο Εθνικής Αντίστασης, ως φόρος τιμής στους δέκα (10) ήρωες της Εθνικής Αντίστασης, μέλη της Ενιαίας Πανελλαδικής Οργάνωσης Νέων (ΕΠΟΝ) και του Ελληνικού Λαϊκού Απελευθερωτικού Στρατού (ΕΛΑΣ), που βρήκαν τραγικό θάνατο εντός αυτού την 23.07.1944, αμυνόμενοι υπέρ της πατρίδας κατά των Γερμανών ναζιστών που τους είχαν περικυκλώσει και τους πολιορκούσαν επί πεντάωρο, όπως αναφέρεται στην υπ’ αρ. 5/1982 απόφαση του Δημοτικού Συμβουλίου του πρώτου των συμβαλλομένων. Ωστόσο, επειδή το κτίσμα δεν πληρούσε τις απαιτούμενες τεχνικές προδιαγραφές για την δημιουργία Μουσείου, με την υπ’ αρ. 413/2012 απόφαση του Δημοτικού Συμβουλίου του πρώτου των συμβαλλομένων αποφασίστηκε η τροποποίηση της προηγούμενης υπ’ αρ. 5/1982 απόφασης και η δημιουργία Δημοτικού Χώρου Ιστορικής Μνήμης, σε συνεργασία με το δεύτερο των συμβαλλομένων.

**3.** Εν συνεχεία, με την υπ’ αρ. 4/2014 απόφαση του Δημοτικού Συμβουλίου του πρώτου των συμβαλλομένων εγκρίθηκε το κτιριολογικό πρόγραμμα του ακινήτου, λαμβάνοντας υπόψη την νέα λειτουργία του κτίσματος σε συνδυασμό με την διατήρηση των αρχιτεκτονικών στοιχείων του, ενώ με την υπ’ αρ. 3/2018 απόφαση του Δημοτικού Συμβουλίου του πρώτου των συμβαλλομένων εγκρίθηκε η προγραμματική σύμβαση μεταξύ της Περιφέρειας Αττικής και του πρώτου των συμβαλλομένων, η οποία περατώθηκε και πλέον το ακίνητο είναι έτοιμο προς χρήση.

**4.** Αντικείμενο του παρόντος μνημονίου είναι η συνεργασία των συμβαλλομένων μερών για την διατήρηση της τοπικής ιστορικής μνήμης και ιδίως της Εθνικής Αντίστασης που ασκήθηκε από το Εθνικό Απελευθερωτικό Μέτωπο (ΕΑΜ), υπό την έννοια της συμπερίληψης στο ιστορικό αφήγημα όχι μόνο των επωνύμων πρωταγωνιστών της Ιστορίας αλλά και των απλών καθημερινών ανθρώπων, οι οποίοι συμμετείχαν σε γεγονότα και περιστατικά που επηρέασαν τις ιστορικές εξελίξεις αλλά έμειναν στο περιθώριο της επίσημης ιστοριογραφίας.

**5.** Οι πάσης φύσεως δαπάνες του ως άνω ακινήτου (λογαριασμοί ρεύματος, ύδατος, τηλεφώνου, καθαριότητα, αναλώσιμα κλπ), ως Δημοτικού Χώρου Ιστορικής Μνήμης, βαρύνουν εξ ολοκλήρου τον πρώτο των συμβαλλομένων. Το δεύτερο των συμβαλλομένων μπορεί να χρησιμοποιεί το ως άνω ακίνητο για τις πάσης φύσεως δράσεις του που προσιδιάζουν στην χρήση του (Δημοτικός Χώρος Ιστορικής Μνήμης), σε συνεργασία πάντα με τον πρώτο των συμβαλλομένων που παραμένει πλήρης και αποκλειστικός κύριος, νομέας και κάτοχος αυτού.

**6.** Μεταξύ των εκθεμάτων που εκτίθενται στον ως άνω Δημοτικό Χώρο Ιστορικής Μνήμης συμπεριλαμβάνεται και η Σημαία του Πρώτου (1ου) Λόχου του Ελληνικού Λαϊκού Απελευθερωτικού Στρατού (ΕΛΑΣ) Καλλιθέας, η οποία αποτελεί αυθεντικό ιστορικό κειμήλιο και ανήκει στην πλήρη και αποκλειστική κυριότητα, νομή και κατοχή του δευτέρου των συμβαλλομένων.

**7.** Το παρόν μνημόνιο συνεργασίας έχει αόριστη διάρκεια και μπορεί να καταγγελθεί αζημίως οποτεδήποτε από αμφότερα τα συμβαλλόμενα μέρη. Οποιαδήποτε τροποποίηση του παρόντος μπορεί να γίνει μόνο εγγράφως.

Το παρόν μνημόνιο συνεργασίας συντάχθηκε σε δύο (2) όμοια πρωτότυπα, τα οποία τα συμβαλλόμενα μέρη διάβασαν και υπέγραψαν και έλαβαν το καθένα από ένα όμοιο.

**ΤΑ ΣΥΜΒΑΛΛΟΜΕΝΑ ΜΕΡΗ**